Poul Andersen (S), 2005-12-07:
Vores fælles projekt bar videre i den rigtige retning, hvor man heller ikke i regeringen havde planer om bare at sælge ud af det her, fordi det var en vigtig dynamo ikke alene for København og regionen, men for hele Danmark.
Derfor var det selvfølgelig med spænding, at jeg imødeså og åbnede den her redegørelse »Dansk luftfart 2015«, for var transportministeren nu også enig i det, og var det nu også sigtet fremover?
Jeg må indledningsvis konstatere, at det er en god redegørelse, der er blevet lavet.
Den er utrolig fyldig og kommer ud i alle hjørner, og den giver forskellige bud på, hvad man bør fokusere på inden for de næste 10 år.
Københavns Lufthavn har helt afgørende betydning for en fortsat udvikling, og det er ikke kun for Øresundsregionen, men for hele Danmark.
Det er en forudsætning for, at vi kan løfte den velfærd, som vi alt andet lige skal udbygge også i de kommende år.
Det er en udvikling, vi har medvirket til, og som vi fortsat vil støtte.
Men i ministerens skriftlige redegørelse er der selvfølgelig trukket nogle linjer op, som regeringen vil satse på fremover.
Det meste er vi enige i, men vi har nogle områder, hvor vi mener, at det skal og kan håndteres på en anderledes måde.
Vi siger selvfølgelig ja til, at regler helst skal være så enkle og effektive som muligt og selvfølgelig også, at man har en ikke alt for tung administration, hvis det er noget, man kan undgå.
Men det må altså ikke være på bekostning af sikkerheden, for snakker man sikkerhed, må der altså en skærpelse til for netop at sætte ressourcer af til det.
I de tider, vi lever i for øjeblikket, er der jo ikke noget, der ligefrem tyder på, at der skal være færre ressourcer på det her område.
Så her har vi i hvert fald lige rakt fingeren op i forhold til den indstilling, der umiddelbart ligger fra regeringens side.
Vi skal passe på her, for sikkerhed skal være i orden.
Det tager tid, og det kræver også administration.
Vi er heller ikke enige i fjernelsen af passagerafgiften.
Jeg kan ikke rigtig forstå, hvorfor transportministeren mener, at prisen er afgørende på flytransport og ikke på kollektiv trafik.
Man har jo fjernet billettilskuddet på 300 mio. kr. til den kollektive trafik, fordi transport ikke handler om prisen, men om tiden, nemlig at de overholder tiden, og at de har en høj kvalitet.
Flypassagerer skal have det billigere.
Tog- og buspassagerer skal betale mere.
Det er vi uforstående over for.
Tja, det er svært at forstå, men det skal vi vel heller ikke.
Der er jo afgifter på vej i EU, og der ligger allerede nogle tiltag i vores nabolande med en forhøjelse på 50-100 svenske kroner.
Det er ligesom det, der tegner sig omkring afgifterne.
Vi er også enige i, at der skal ske en effektivisering af flyveledelsen.
Det lyder vældig interessant, hvis man kan minimere det antal overvågningssteder og kontroller, der skal være, men igen vil jeg sige, at det ikke må gå ud over sikkerheden.
Så er der vores sædvanlige punkter, hvor vi ser forskelligt på tingene, og det er jo på miljøog energiområdet.
Jeg må sige til ministeren, at det altså ikke kun skal tilpasses efter markedskræfternes ageren.
Der er internationale aftaler, som ligesom skal lægge grunden til den udvikling, der sker på området.
Eksempelvis iværksatte vi jo hele vindmølleindustrien ved en politisk proces.
Tilsvarende, men selvfølgelig ikke på samme måde, bør der iværksættes tiltag på miljø- og energiområdet på flyområdet her, så vi også kan leve op til de mål om reduktioner for energi og CO2, som vi har tilsluttet os internationalt.
Det kræver altså aktiv handling og ikke passivitet.
Uddannelserne skal selvfølgelig som mindstekrav leve op til de internationale krav, men på det her område som på andre områder vil vi have større krav end internationale, for det vil alt andet lige give udvikling og ekspertise, som kan komme Danmark til gode på længere sigt.
Vi skal være på forkant med udviklingen også på luftfartsområdet.
Afslutningsvis skal jeg sige, at det er en god redegørelse, som lægger et godt fundament til stillingtagen om fremtidens luftfartspolitik.